Poul Nødgaard (DF), 1999-12-17:
Både ved første og anden behandling havde jeg lejlighed til på Dansk Folkepartis vegne at gøre rede for vores synspunkter, og jeg skal kun gøre det ganske kort her og gentage, at det, vi er meget betænkelige ved, er de meget store stigninger, der kommer både i vederlagene til folketingsmedlemmerne og også til ministre osv. på ca. 23-25 pct.
Forleden hørte jeg finansministeren - nu har han altså ikke så meget tid til at høre efter -
her i Folketinget ved anden behandling oplyse nogle procenter.
For han havde formentlig bedt sine embedsfolk om at regne ud, hvor meget folketingsmedlemmer var bagefter i forhold til andre samfundsgrupper set over et antal år.
Men når finansministeren fremlægger sådan et notat - og jeg skal ikke betvivle, at notatet er rigtigt; jeg har ikke nogen mulighed for at efterprøve det, i hvert fald ikke i dag - så kunne jeg godt tænke mig at spørge finansministeren: Hvis folketingsmedlemmer og ministre er så meget bagefter, er det så udtryk for, at både den tidligere regering - altså Schlüterregeringen - og nu den siddende regering mere eller mindre har sovet i timen?
Det virker lidt underligt for befolkningen, at man kommer her ca. 10 år efter og siger, at nu er der det og det efterslæb, når man så har vidst det hele tiden.
Hvorfor er der så ikke nogen, der har haft hår på brystet til at få rettet disse ting?
Det er bare nogle spørgsmål, som helt klart rejser sig i vores hoveder, og vi har utrolig svært ved at forstå, at man så kan komme så mange år efter og gøre krav på at få reguleret lønningerne med så store procenter.
Jeg vil også gentage her, at jeg mener, det kaster os ud i nogle store problemer i relation til de forestående overenskomstforhandlinger.
Og jeg synes, det er en frygtelig dobbeltmoral, når landets økonomiminister går ud allerede nu og appellerer til lønmodtagerorganisationer om at vise utrolig stor løntilbageholdenhed ved de forestående overenskomster med den ene hånd, når hun så samtidig med den anden hånd rask og frejdigt går ud og står i spidsen for sit parti, Det Radikale Venstre, for at få lønningerne bragt op i det her plan, som nu er tilfældet.
Der har været stor debat om det dér med eftervederlaget til folketingsmedlemmer, og Dansk Folkeparti er også blevet kritiseret for, at vi ikke ville gå med til at trække, allerede når folketingsmedlemmer går ud, hvis de har ekstra indtægter.
Det vil vi ikke det første år, fordi de nugældende regler - og det er det, jeg lægger meget vægt på - er sådan, at et folketingsmedlem kan oppebære vederlaget 1 år uden nogen form for træk.
Så kan man ikke gå hen og lave nogle regler, der kraftigt forringer disse regler for folketingsmedlemmer, og det er en af årsagerne til, at Dansk Folkeparti ikke har kunnet støtte det ændringsforslag, der har været om det foretagende. Jeg ved godt, at nu kommer fru Margrete Auken herop med sine sædvanlige bemærkninger til mig om det her spørgsmål, og dem skal jeg beredvilligt svare på, hvis ikke fru Auken allerede nu har forstået, hvad vi mener.
Men vi stemmer imod de forslag om et øjeblik.
Livet skal gå videre, og vi skal se at få lavet noget andet vigtigt lovgivningsarbejde herinde på Christiansborg, så vi vil gerne have denne sag afsluttet inden nytår.
Vi har været angrebet for ikke at ville være med til at udskyde behandlingen til efter nytår, og jeg vil gerne gentage for Folketinget, at alle spørgsmål, der har været stillet, både til finansministeren og gennem Udvalget for Forretningsordenen, hvor dette lovforslag behandles, er blevet besvaret klart og utvetydigt.
Så er der faktisk ikke noget belæg for at kræve en lov udsat, når man har fået besvaret alle de spørgsmål, man har ønsket at få besvaret.